Antallet af indvandrerbørn, der tager en ungdomsuddannelse, er stigende. Det viser en ny undersøgelse lavet af Rockwoolfondens forskningsenhed, som har kigget på, hvor mange børn der inden for fem år efter, de er gået ud af folkeskolen, har gennemført en ungdomsuddannelse.

Særligt indvandrerbørn født udenfor Danmark haler ind på deres danske jævnaldrende.

Det er en positiv integrationshistorie, at indvandrerne haler ind på danske børn. Ikke mindst at også drengene gør det. JAn Skaksen

Analysen er lavet på baggrund af årgange, som har forladt folkeskolen i perioden 1990-2007.

- Det er en positiv integrationshistorie og overraskende nyt, at især indvandrerdrengene haler ind på de danske drenge, siger forskningschef fra Rockwool Fonden Jan Skaksen, der ikke vil komme med et bud på, hvorfor det særligt er drengene, der har svært ved skolen.

Af den første årgang var det kun halvdelen af indvandrerbørn født i Danmark og 32 procent af indvandrerbørn født udenfor Danmark, som gennemførte deres uddannelse. I 2012 var tallene vokset til henholdsvis 60 procent og 55 procent for indvandrerbørn født udenfor Danmark.

Læs også : Flere nydanskere består folkeskolens afgangsprøver

Selvom både indvandrerpiger og -drenge klarer sig bedre, er de stadig ikke på niveau med etnisk danske unge, hvoraf 70 procent i 2012 gennemførte en ungdomsuddannelse.